text: faksimile
  
  publiceret: 2023-06-12 13:05:23+02:00
  En faksimile er en visuelt nøjagtig, trykt gengivelse af et håndskrevet eller trykt dokument. Formålet er normalt at gøre et vigtigt og evt. skrøbeligt originaldokument – eller en meget sjælden og kostbar bog – tilgængelig for offentligheden. 
  Fra begyndelsen af 1800-tallet kunne afskrifter kalkeres over på litografiske sten og trykkes i litografi ("stentryk"). Som fototeknikken udviklede sig fra midten af 1800-tallet, blev faksimiler efterhånden udelukkende produceret mekanisk i form af enten fotolitografi, klichétryk, lystryk eller i offset. Et eksempel er den meget naturtro faksimile i fotolitografi af Gotfred af Ghemens Den danske Rimkrønike (1495) fra 1873.
  En faksimile skal være en naturtro gengivelse af sit forlæg – inklusive forlæggets eventuelle misfarvning, ridser, skrammer eller rifter i papiret. Facsimilering var i gamle dage en grafisk-teknisk meget krævende proces og brugtes kun om meget vigtige og historisk interessante håndskrifter og bøger.
  Med fremkomsten af computere og grafisk software i begyndelsen af 1980'erne blev faksimilering med henblik på almindelig skærmvisning allemandseje – mens det stadigt stiller særlige krav til trykkerierne at formidle faksimileringen naturtro på tryk.
  Almindelige billeder i bøger i form af gode fotografiske afbildninger af noget i naturlig størrelse benævnes ikke faksimiler, da de ikke også imiterer forlæggets materiale (papiret eller pergamentet).